Komisijos sprendimas
2001 m. rugsėjo 5 d.
dėl chlorfenapiro neįrašymo į Tarybos direktyvos 91/414/EEB I priedą
(pranešta dokumentu Nr. C(2001) 2617)
(tekstas svarbus EEE)
(2001/697/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2001/49/EB [2], ypač į jos 6 straipsnio 1 dalį,
kadangi:
(1) Pagal Direktyvos 91/414/EEB (toliau - direktyva) 6 straipsnio 2 dalį Ispanija 1995 m. liepos 7 d. gavo Cyanamid (pareiškėjo) paraišką dėl veikliosios medžiagos chlorfenapiro įrašymo į direktyvos I priedą.
(2) Pagal direktyvos 6 straipsnio 3 dalies nuostatas Komisija savo Sprendime 96/521/EB [3] patvirtino, kad pateikti dokumentai dėl chlorfenapiro galėtų būti laikomi iš esmės atitinkančiais duomenų ir informacijos reikalavimus, nustatytus II priede, o augalų apsaugos produkto, savo sudėtyje turinčio šios veikliosios medžiagos, atveju - direktyvos III priede.
(3) Pagal direktyvos 5 straipsnio 1 dalį veiklioji medžiaga turėtų būti įrašyta į I priedą ne ilgesniam nei 10 metų laikotarpiui, jei galima tikėtis, kad nei jos naudojimas, nei šios veikliosios medžiagos turinčių augalų apsaugos produktų likučiai neturės kenksmingo poveikio žmogaus ar gyvūnų sveikatai, požeminiam vandeniui ar kitokio neleistino poveikio aplinkai.
(4) Chlorfenapiro poveikis žmogaus sveikatai ir aplinkai buvo įvertintas pagal direktyvos 6 straipsnio 2 ir 4 dalis dėl pareiškėjo siūlomo naudojimo. Ispanija, kaip paskirtoji valstybė narė pranešėja, 1998 m. lapkričio 30 d. pateikė Komisijai medžiagos įvertinimo ataskaitos projektą.
(5) Gavusi valstybės narės pranešėjos ataskaitą, Komisija pradėjo konsultuotis su valstybių narių ekspertais ir pareiškėju Cyanamid, kaip numatyta direktyvos 6 straipsnio 4 dalyje.
(6) Ispanijos parengtą įvertinimo ataskaitą peržiūrėjo valstybės narės ir Komisija Augalų sveikatos nuolatiniame komitete. Peržiūra buvo baigta 2001 m. balandžio 27 d. pateikiant Komisijos chlorfenapiro peržiūros ataskaitą.
(7) Įvertinimų, atliktų atsižvelgiant į gautą informaciją, metu kilo papildomų klausimų, visų pirma dėl medžiagos išlikimo ir elgesio aplinkoje.
(8) Pareiškėjas informavo Komisiją ir valstybę narę pranešėją, kad jis nebenori dalyvauti darbų programoje, susijusioje su šia veikliąja medžiaga, dėl to papildoma informacija nebus pateikta.
(9) Dėl to yra neįmanoma šią veikliąją medžiagą įrašyti į Direktyvos 91/414/EEB I priedą.
(10) Atidėjimo laikotarpis pašalinti, sandėliuoti, pateikti į rinką ir naudoti turimas augalų apsaugos produktų, savo sudėtyje turinčių chlorfenapiro, atsargas nebūtinas, nes tik Belgija buvo išdavusi laikiną registraciją šiai veikliajai medžiagai. Belgija nurodė, kad registracijos galiojimo laikas dabar jau pasibaigė ir veiklioji medžiaga niekuomet iš tikrųjų nebuvo pateikta į Belgijos rinką.
(11) Šis sprendimas neapriboja jokių veiksmų, kurių vėliau galėtų imtis Komisija dėl šios veikliosios medžiagos pagal Tarybos direktyvą 79/117/EEB [4].
(12) Šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Chlorfenapiras kaip veiklioji medžiaga nėra įrašyta į Direktyvos 91/414/EEB I priedą.
2 straipsnis
Valstybės narės užtikrina, kad po šio sprendimo priėmimo dienos chlorfenapiro turinčių augalų apsaugos produktų laikina registracija nebūtų išduodama, kaip numatyta Direktyvos 91/414/EEB 8 straipsnio 1 dalyje.
3 straipsnis
Šis sprendimas skirtas valstybėms narėms.
Priimta Briuselyje, 2001 m. rugsėjo 5 d.